Ritka hasűri vérzés a vena lienalis ágrendszeréből várandósság alatt
Authors: Hamar Balázs , Börzsönyi Balázs , Ács Nándor , Glasz Tibor , Melczer Zsolt 
Published: November 2022

Összefoglaló. Az „akut has”, mint kórkép, a várandósság során mind
diagnosztikailag, mind terápiásan nagy kihívást jelent a szülész számára a
megváltozott anatómiai viszonyok és a képalkotó eljárások korlátozott
használhatósága miatt. Közleményünkben bemutatjuk egy harmadik trimeszterbeli
gravida hasi vérömlenyének az esetét, melynek vérzésforrása irodalmi ritkaság, a
vérzés típusát a felkereshető irodalomban még nem írták le terheseknél. Az
esettanulmány megírása a páciens orvosi dokumentációi és az ellátásában
résztvevő klinikusok, patológusok leletei és beszámolói alapján történt. A
várandósságának 33. hetében járó gravida akut hasi tünetegyüttessel jelentkezett
klinikánkon, anamnéziséből trauma kizárható volt. Az anya romló
kardiorespiratorikus állapota miatt sürgősségi császármetszéssel élő,
koraszülött magzatot segítettünk világra. A műtét során kb. 1500 ml vért
találtunk a hasüregben, melynek okát általános sebész bevonásával kerestük.
Aktív vérzésforrásként a lép ereinek területéről vénás jellegű szivárgó vérzést
találtunk, ezért splenectomia mellett döntöttünk. Az eltávolított szervkomplexum
teljes szövettani feldolgozása helyenként a kisebb léphilusi vénaágak
izomfalának felrostozódását és fokozatos eltűnését igazolta, a patológus a
vérzés okát a meggyengült érfal endothelen keresztüli vérszivárgásának
véleményezte, definitív érfalszakadásra utaló elváltozás nem volt azonosítható.
A haemoperitoneum várandósság alatt kifejezetten ritka kórkép, azonban
mortalitása mind az anyára, mind a magzatra nézve rendkívül magas. Irodalmi
adatok alapján a vérzésforrás leggyakrabban a kismedencei szervek területén
jelentkezik. Ritkán a lépartéria aneurysmájának rupturája is előfordul
terhességben, a lépvénás eredetű vérzés viszont irodalmi ritkaságnak számít, és
az összes feldolgozott és közölt esetben az ér szakadásos sérülése volt a fő ok,
az esetünkben leírt, ismeretlen etiológiájú, érfalvesztéses hemorrhágiát sehol
nem említik. A várandósunk ellátásánál ellátásánál kulcsfontosságú volt a
gyorsan elvégzett exploratív laparotomia, mely a kórkép okát felderítette és
megszüntette, lehetővé téve az anya és gyermeke túlélését és felépülését.
Esetünk rámutat arra, hogy a várandóssági hasűri vérömlenyek kóroktana akár
irodalmi ritkaságokat is rejthet, azaz a pontos ok kiderítésével, lumenes
vérzésforrás keresésével nem szabad szükségtelen időt veszteni az édesanya és
gyermeke életmentő ellátásának rovására. Orv Hetil. 2022; 163(8): 328–332.

Summary. Acute abdomen during pregnancy is a major challenge for
physicians, due to the altered anatomical conditions and the limited use of
medical imaging. We present a pregnant woman with a rare form of abdominal
bleeding. This case study is based on the patient’s medical documentations and
interviews with her physicians. A woman in the 33rd week of her pregnancy was
admitted to our department with acute abdomen, trauma was ruled out. Due to the
deteriorating cardiorespiratory status we performed an emergency caesarean
section delivering a living premature newborn. A general surgeon was present,
and 1500 ml of blood was evacuated from the abdomen. Active venous type bleeding
was present from the splenic vessels, therefore we performed a splenectomy. The
histopathological analysis of the whole organ complex showed that the media
layer segmentally and progressively disappeared in the splenic hilar veins,
giving rise to the high probability that the bleeding was caused by a
diathesis-type leakage through the endothelium and to the weakened media layer
in the absence of a luminal-type vessel rupture. Hemoperitoneum during pregnancy
is an exceptionally rare condition, however its mortality rate is high both for
the mother and the fetus. The bleeding usually originates from the pelvis. On
rare occasions the bleeding occurs from the splenic vessels although most of
them are arterial bleedings from an aneurysm.In our case the emergency
laparotomy was essential for the correct diagnosis and the treatment, which
resulted in saving and recovering both the mother and the fetus. Orv Hetil.
2022; 163(8): 328–332.